મોદીનો મહત્ત્વાકાંક્ષી બુલેટ ટ્રેન પ્રોજેક્ટ મુખ્ય 'સ્ટેશન' જ ચૂકી જવાના આરે!
શુક્રવાર, નવેમ્બર 16 2018, 23:32 Hrs(IST)
નવગુજરાત સમય | Publish Date: Jun 12 2018 9:48PM
જમીન સંપાદનમાં ડેડલાઈન ચૂકી જવાની શક્યતા: પીએમ મોદીનો મહત્ત્વાકાંક્ષી પ્રોજેક્ટ વિલંબનો શિકાર બની શકે
જાપાનની મદદથી ચાલી રહેલા ૧૭ અબજ ડોલરના બુલેટ ટ્રેન પ્રોજેક્ટમાં ભારત મુખ્ય લક્ષ્ય પાર પાડવામાં ચૂક કરી શકે છે. અધિકારીઓનાં કહેવા પ્રમાણે, બુલેટ ટ્રેન માટે જમીન સંપાદનમાં નિષ્ફળતાના કારણે જાપાન તરફથી મળનારી સોફ્ટ લોન જારી કરવામાં પણ વિલંબ થઈ શકે છે. જાપાનીઝ એજન્સી આવતા મહિને આ પ્રોજેક્ટનો રિવ્યૂ કરવાની છે. જેનો અર્થ એ થયો કે વડાપ્રધાન નરેન્દ્ર મોદીની અતિ મહત્ત્વાકાંક્ષી બુલેટ ટ્રેન પ્રોજેક્ટ વિલંબનો શિકાર થઈ શકે છે.
રિપોર્ટ અનુસાર, પીએમ ઓફિસ હવે આ પ્રોજેક્ટનું દર સપ્તાહે મોનિટરીંગ કરી રહી છે. ભારતીય અધિકારી ટોક્યોને એ વાતે આશ્વાસન આપવામાં વ્યસ્ત થયા છે કે મહારાષ્ટ્રમાં ચીકુ અને કેરીના ખેડૂતો સાથે વાતચીત બાદ અવરોધો દૂર કરી શકાય તેમ છે. મુંબઈને અમદાવાદ સાથે જોડનાર બુલેટ ટ્રેન કોરિડોરના ૧૦૮ કિમીની વિસ્તાર પર જમીન સંપાદનનો મામલો વિરોધ પ્રદર્શનોના કારણે ફસાયેલો છે. આ વિરોધને સ્થાનિક નેતાઓનું સમર્થન પણ મળી રહ્યું છે.
૧૦૮ કિમીનો આ હિસ્સો કુલ બુલેટ ટ્રેન કોરિડોરનો પાંચમો ભાગ છે. ચીકુ ઉગાડતા ૬૨ વર્ષીય ખેડૂત દશરથ પુરવે પાલકરમાં પોતાનો બગીચો દર્શાવતા કહ્યું હતું કે આને તૈયાર કરવામાં તેમને ત્રણ દાયકા લાગ્યા છે. દશરથે કહ્યું હતું કે તેમને એટલી મહેનત પોતાના બાળકો માટે કરી નથી. આ મહેનત તેમણે બુલેટ ટ્રેન પ્રોજેક્ટ માટે જમીન સોંપી દેવા માટે કરી નથી. તેમના કહેવા પ્રમાણે, તેઓ સરકારને ત્યારે જ જમીન વેચશે જ્યારે તેમના બે બેરોજગાર પુત્રોમાંથી એકને સરકારી નોકરી મળે.
જમીન સંપાદનો વિરુદ્ધ ભારતમાં દેખાવો સામાન્ય બાબત છે. દુનિયાની સૌથી મોટી ઓઈલ ઉત્પાદક સાઉદી અરામકો દ્વારા પ્રસ્તાવિત ૪૪ અબજ ડોલરની રિફાઈનરી પરિયોજના પણ મહારાષ્ટ્રમાં જમીન સંપાદન માટે સંઘર્ષ કરી રહી છે. આ પ્રોજેક્ટની દેખરેખ કરતા નેશનલ હાઈ સ્પીડ રેલ કોર્પોરેશન લિમિટેડના પ્રવક્તા ધનંજય કુમારે કહ્યું હતું કે ભારતમાં કોઈ પ્રોજેક્ટ માટે જમીન સંપાદન એક જટિલ કામ છે. તેમણે કહ્યું હતું કે વ્યાપક વિરોધના કારણે અમારે અહીં પણ સમસ્યાનો સામનો કરવો પડી રહ્યો છે.
ભારતીય રેલવેના બે અધિકારીઓએ નામ ન આપવાની શરતે કહ્યું હતું કે જમીન સંપાદનમાં નિષ્ફળતાના કારણે જાપાન ઈન્ટરનેશનલ કોર્પોરેશન એજન્સીની તરફથી જારી થનારી સોફ્ટ લોનમાં વિલંબ થઈ શકે છે. જાપાનની સરકારી ડેવલપમેન્ટ બોડી જેઆઈસીએ આવતા મહિને ભારતમાં બુલેટ ટ્રેન પ્રોજેક્ટનો રિવ્યુ કરશે.
પ્રવક્તાએ કહ્યું હતું કે એ શક્ય છે કે કોન્ટ્રાક્ટ સાઈન કરવાની પ્રક્રિયામાં સમય લાગે કેમકે ભારત જીઆઈસીએની પર્યાવરણ અને સામાજિક વિચારોના દિશાનિર્દેશોને અનુરૂપ કદમ ઉઠાવે છે.